CELEX: 32022R0980
Language: ro
Date: 2022-06-23 00:00:00
Title: Regulamentul de punere în aplicare (UE) 2022/980 al Comisiei din 23 iunie 2022 de modificare a Regulamentului de punere în aplicare (UE) nr. 75/2013 în ceea ce privește taxele suplimentare la import în sectorul zahărului

24.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 167/91
               
            
         REGULAMENTUL DE PUNERE ÎN APLICARE (UE) 2022/980 AL COMISIEI
         din 23 iunie 2022
         de modificare a Regulamentului de punere în aplicare (UE) nr. 75/2013 în ceea ce privește taxele suplimentare la import în sectorul zahărului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 182 alineatul (4),
         întrucât:
         
                     (1)
                  
                  
                     Articolul 36 din Regulamentul (CE) nr. 951/2006 al Comisiei (2) prevede taxe suplimentare la import pentru anumite produse din sectorul zahărului.
                  
               
                     (2)
                  
                  
                     Având în vedere condițiile de piață și previziunile predominante la momentul respectiv, Regulamentul de punere în aplicare (UE) nr. 75/2013 al Comisiei (3) a prevăzut că taxele suplimentare la import nu se aplică mai multor produse din sectorul zahărului până la 30 septembrie 2015. Întrucât condițiile de piață predominante nu s-au modificat în mod substanțial după data respectivă, Regulamentul de punere în aplicare (UE) nr. 1278/2014 al Comisiei (4) a prelungit această perioadă până la 30 septembrie 2017, iar Regulamentul de punere în aplicare (UE) 2017/1409 al Comisiei (5) a prelungit-o în continuare până la 30 septembrie 2022.
                  
               
                     (3)
                  
                  
                     În conformitate cu articolul 182 alineatul (2) din Regulamentul (UE) nr. 1308/2013, nu trebuie să fie impuse taxe suplimentare la import dacă importurile nu riscă să perturbe piața Uniunii sau dacă efectele ar fi disproporționate în raport cu obiectivul vizat. Ținând seama de elementele fundamentale de pe piețele zahărului din lume și din Uniune, este în continuare puțin probabil ca importurile de produse din sectorul zahărului care fac obiectul taxei la import prevăzute în Tariful vamal comun să perturbe piața Uniunii. În consecință, acestor importuri nu trebuie să li se aplice taxe suplimentare, cu excepția cazului în care situația de pe piață se modifică în mod semnificativ.
                  
               
                     (4)
                  
                  
                     Trebuie așadar prelungită perioada în care nu se aplică taxe suplimentare la import mai multor produse din sectorul zahărului, prevăzută la articolul 1 din Regulamentul de punere în aplicare (UE) nr. 75/2013.
                  
               
                     (5)
                  
                  
                     Prin urmare, este necesar ca Regulamentul de punere în aplicare (UE) nr. 75/2013 să fie modificat în consecință.
                  
               
                     (6)
                  
                  
                     Din motive de securitate juridică, prezentul regulament trebuie să se aplice din ziua următoare datei la care expiră perioada prevăzută la articolul 1 din Regulamentul de punere în aplicare (UE) nr. 75/2013.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            La articolul 1 din Regulamentul de punere în aplicare (UE) nr. 75/2013, data de „30 septembrie 2022” se înlocuiește cu „30 septembrie 2027”.
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 octombrie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (JO L 178, 1.7.2006, p. 24).
         
            (3)  Regulamentul de punere în aplicare (UE) nr. 75/2013 al Comisiei din 25 ianuarie 2013 de derogare de la Regulamentul (CE) nr. 951/2006 în ceea ce privește aplicarea prețurilor reprezentative și a taxelor suplimentare la importul anumitor produse din sectorul zahărului și de abrogare a Regulamentului de punere în aplicare (UE) nr. 892/2012 de stabilire a prețurilor reprezentative și a cuantumurilor taxelor suplimentare la importul anumitor produse din sectorul zahărului pentru anul de comercializare 2012/2013 (JO L 26, 26.1.2013, p. 19).
         
            (4)  Regulamentul de punere în aplicare (UE) nr. 1278/2014 al Comisiei din 1 decembrie 2014 de modificare a Regulamentelor (CE) nr. 967/2006, (CE) nr. 828/2009 și (CE) nr. 891/2009 și a Regulamentului de punere în aplicare (UE) nr. 75/2013 (JO L 346, 2.12.2014, p. 26).
         
            (5)  Regulamentul de punere în aplicare (UE) 2017/1409 al Comisiei din 1 august 2017 de modificare a Regulamentului de punere în aplicare (UE) nr. 75/2013 și a Regulamentului (CE) nr. 951/2006 în ceea ce privește taxele suplimentare la import în sectorul zahărului și calcularea conținutului de zaharoză din izoglucoză și din anumite siropuri (JO L 201, 2.8.2017, p. 21).